**Temur Ketsbaia** (georg. თემურ ქეცბაია, s. 18. maaliskuuta 1968) on georgialainen jalkapallovalmentaja ja entinen pelaaja. Kesäkuusta 2022 lähtien hän on toiminut Kyproksen jalkapallomaajoukkueen päävalmentajana.

Ura pelaajana
-------------

Abhasian autonomisessa sosialistisessa neuvostotasavallassa syntynyt Ketsbaia aloitti jalkapallouransa Dynamo Sukhumissa ennen siirtymistään suurseura Dynamo Tbilisiin. Hän tuli kuuluisaksi pelatessaan Tbilisissä, josta hän siirtyi Kyprokselle Anorthosis Famagustaan vuonna 1992. Vuonna 1994 hän siirtyi AEK Ateenaan, jossa hän oli voittamassa Kreikan Cupia.

Bosman-säännön ansiosta Ketsbaiasta tuli vapaa pelaaja kesällä 1997, ja hän siirtyi englantilaiseen Newcastle Unitediin. Vaikka hän saavutti joukkueen kannattajien suosion, häntä peluutettiin aika vähän, erityisesti Kenny Dalglishin aikana. Hänen kotikenttänsä vaihtui St James' Parkilta Molineux Stadiumille, kun hän siirtyi vuonna 2000 900 000 punnan siirtosummalla Wolverhamptoniin. Dundee FC:iin hän siirtyi vuonna 2001. 

### Meriitit pelaajana

* Georgian liigamestaruus: 1990, 1991, 1992
* Georgian Cup: 1992
* Kreikan Cup: 1996, 1997
* Kreikan Super Cup: 1996
* Kyproksen liigamestaruus: 2005
* Kyproksen Cup: 2003, 2007

Ura valmentajana
----------------

Ketsbaia palasi kesällä 2002 Anorthosisiin, jossa hän aloitti pelaajavalmentajana. Hänet ylennettiin pelaajamanageriksi tammikuussa 2004. Ensimmäisenä kesänä uudessa toimessaan hän osti 11 uutta pelaajaa. Tämä tuotti tulosta, sillä Anorthosis voitti Kyproksen mestaruuden kaudella 2004–2005. 

Anorthosisin menestys jatkui, kun se Mestareiden liigan karsinnoissa eteni kolmannelle kierrokselle voitettuaan turkkilaisen Trabzonsporin. Kansallisessa sarjassa joukkue ei pärjännyt läheskään yhtä hyvin sijoittuessaan neljänneksi.

30. kesäkuuta 2007 Ketsbaia ilmoitti lopettavansa aktiiviuransa jalkapalloilijana ja jatkavansa työtään managerina Anorthosisissa.

Vuonna 2008 Ketsbaia voitti toisen mestaruutensa Anorthosis Famagustassa. Anorthosis oli yksi seitsemästä eurooppalaisesta joukkueesta, jotka eivät hävinneet yhtään ottelua kaudella 2007–2008.

Ketsbaia jätti Anorthosiksen huhtikuussa 2009 henkilökohtaisiin syihin vedoten.

Toukokuussa 2009 Ketsbaia siirtyi Kreikan mestariseura Olympiakosin päävalmentajaksi. Hänen pestinsä seurassa jäi kuitenkin lyhyeksi. Median ja fanien kritisoima Ketsbaia sai potkut syyskuussa 2009, vain päivää ennen Mestarien liigan lohkovaiheen alkamista. Saman vuoden lokakuussa Ketsbaia teki kaksivuotisen sopimuksen Georgian maajoukkueen kanssa.

Ketsbaian johdolla Georgia ei selvinnyt jalkapallon arvoturnauksiin. Hän erosi tehtävästään marraskuussa 2014, kun joukkue oli hävinnyt Puolalle EM2016-karsintojen avausottelussa 4–0.  Elokuussa 2015 Ketsbaia jatkoi uraansa kyproslaisen APOELin peräsimessä. Ketsbaia sai seurasta yllätyspotkut huhtikuussa 2016, kun APOEL oli hävinnyt cupin välierässä Apollon Limassolille. APOEL johti kuitenkin Kyproksen liigaa, kun kautta oli jäljellä enää neljä kierrosta.

Kesäkuussa 2016 Ketsbaia teki kaksivuotisen sopimuksen AEK Ateenan kanssa. AEK purki Ketsbaian sopimuksen jo lokakuussa 2016 seuran majaillessa liigan jaetulla toisella sijalla.

Kesällä 2017 Ketsbaian ura jatkui venäläisen FK Orenburgin päävalmentajana. Hän jätti seuran kuitenkin jo elokuussa. Kesällä 2019 Ketsbaia palasi kymmenen vuoden tauon jälkeen Anorthosis Famagustan päävalmentajaksi.

Kesäkuussa 2022 Ketsbaiasta tuli Kyproksen maajoukkueen päävalmentaja.

Saavutukset
-----------

* Kyproksen liigamestaruus: 2004–05, 2007–08
* Kyproksen Cup: 2006–07
* Kyproksen Super Cup: 2007

Lähteet
-------

1. ↑  Ketsbaia announces retirement  30.6.2007. Abkhazia Institute for Social and Economic Research.  Arkistoitu 27.9.2007. Viitattu 24.6.2008. (englanniksi)
2. ↑  Ketsbaia calls it quits at Anorthosis  13.4.2009. Uefa. Viitattu 20.12.2009. (englanniksi)
3. ↑  Olympiakos appoint Ketsbaia as head coach  25.5.2009. ESPN Soccernet. Viitattu 20.12.2009. (englanniksi)[vanhentunut linkki]
4. ↑  Olympiakosin valmentajalle lähtöpassit Mestarien liigan alla  15.9.2009. MTV3. Viitattu 20.12.2009.
5. ↑  Ketsbaia neuer Teamchef in Georgien  6.11.2009. Der Standard. Viitattu 20.12.2009. (saksaksi)
6. ↑  Temur Ketsbaia leaves Georgia post  15.11.2014. RTÉ Sport. Viitattu 16.10.2015. (englanniksi)
7. ↑  Coach Ketsbaia sacked by APOEL  21. huhtikuuta 2016. Cyprus Mail. Viitattu 26.4.2016. (englanniksi)
8. ↑  Ketsbaia until 2018 (video)  6.6.2016. AEK. Viitattu 7.6.2016. (englanniksi)
9. ↑  AEK replaces coach Ketsbaia with Jose Morais  18. lokakuuta 2016. ekathimerini.com. Viitattu 23.12.2016. (englanniksi)
10. ↑  Собрание учредителей ФК «Оренбург»  1. kesäkuuta 2017. FK Orenburg.  Arkistoitu 24.7.2019. Viitattu 21.9.2019. (venäjäksi)
11. ↑  Temur Ketsbaia Transfermarkt. Viitattu 21.9.2019. (englanniksi)
12. ↑  TTemur Ketsbaia is Cyprus national football team’s new coach in-cyprus. Viitattu 4.1.2023. (englanniksi)


|  |  |  |
| --- | --- | --- |
| Edeltäjä:**Dušan MitoševićJurgen Streppel** | **Anorthosis Famagustan päävalmentaja**2004–20092019–2022 | Seuraaja:**Ernst MiddendorpDarko Milanič** |

|  |  |  |
| --- | --- | --- |
| Edeltäjä:**Ernesto Valverde** | **Olympiakosin päävalmentaja**6–9/2009 | Seuraaja:**Zico** |

|  |  |  |
| --- | --- | --- |
| Edeltäjä:**Héctor Cúper** | **Georgian maajoukkueen päävalmentaja**11/2009–11/2014 | Seuraaja:**Kakhaber Tskhadadze** |

|  |  |  |
| --- | --- | --- |
| Edeltäjä:**Domingos Paciência** | **APOELin päävalmentaja**8/2015–4/2016 | Seuraaja:**Thomas Christiansen** |

|  |  |  |
| --- | --- | --- |
| Edeltäjä:**Stelios Manolas** | **AEK Ateenan päävalmentaja**6–10/2016 | Seuraaja:**José Morais** |

|  |  |  |
| --- | --- | --- |
| Edeltäjä:**Níkos Kosténoglou** | **Kyproksen maajoukkueen päävalmentaja**2022– | Seuraaja:**–** |